KOMISSION ASETUS (EY) N:o 2278/2004,
annettu 30 päivänä joulukuuta 2004,
yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista säännöistä annetun asetuksen (EY) N:o 2759/1999 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana 21 päivänä kesäkuuta 1999 annetun neuvoston asetuksen (EY) N:o 1268/1999 (1) ja erityisesti sen 12 artiklan 1 kohdan,
sekä katsoo seuraavaa:
(1)
Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun asetuksen (EY) N:o 1257/1999 (2), sellaisena kuin se on muutettuna asetuksella (EY) N:o 1783/2003 (3), 26 artiklan 1 kohtaan sisältyy säännöksiä, joita ei sovelleta sellaisenaan asetuksen (EY) N:o 1268/1999 edunsaajamaihin. Tämän vuoksi komission asetuksen (EY) N:o 2759/1999 (4) 3 artiklassa ei voida enää viitata 26 artiklaan. Asetuksen (EY) N:o 2759/1999 3 artiklan 1 kohtaan olisi siis lisättävä erityisiä säännöksiä hakijamaiden tilanteen huomioon ottamiseksi.
(2)
Asetuksen (EY) N:o 1268/1999 8 artikla koskee yhteisön rahoitusosuutta ja tuki-intensiteettejä. Artiklan 2 kohdassa korotetaan maatilainvestointien julkisen tuen enimmäismäärää muun muassa nuorten viljelijöiden tekemien ja/tai vuoristoalueilla tehtyjen investointien osalta. Kyseiset ehdot olisi määriteltävä jäsenvaltioihin sovellettavien periaatteiden mukaisesti.
(3)
Sen vuoksi asetus (EY) N:o 2759/1999 olisi muutettava vastaavasti.
(4)
Tässä asetuksessa säädetyt toimenpiteet ovat maatalouden rakenteiden ja maaseudun kehittämisen komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2759/1999 seuraavasti:
1)
Korvataan 3 artiklan 1 kohta seuraavasti:
”1. Tukea voidaan myöntää asetuksen (EY) N:o 1257/1999 25 artiklassa säädetyille investoinneille, joilla tähdätään perustamissopimuksen liitteessä I mainittujen maataloustuotteiden, mukaan luettuna kalastustuotteet, jalostuksen ja kaupan pitämisen parantamiseen. Maataloustuotteiden, lukuun ottamatta kalastustuotteita, on oltava hakijamaista tai yhteisöstä peräisin. Vähittäismyyntitason investoinneille ei myönnetä tukea.
Tukea myönnetään investoinnin rahoituksesta viime kädessä vastuussa oleville henkilöille yrityksissä, jotka täyttävät tämän asetuksen 2 artiklan 2 kohdan ensimmäisessä ja toisessa luetelmakohdassa säädetyt edellytykset.
Jos kuitenkin yhteisön säännöstössä säädetyt ympäristöä, hygieniaa ja eläinten hyvinvointia koskevat vähimmäisvaatimukset on otettu käyttöön juuri ennen hakemuksen jättämistä, päätös tuen myöntämisestä riippuu siitä, täyttääkö yritys uudet standardit ennen investoinnin saattamista päätökseen.”
2)
Korvataan 8 artiklan 4 kohta seuraavasti:
”4. Asetuksen (EY) N:o 1268/1999 8 artiklan 2 kohtaa sovellettaessa:
a)
’nuorilla viljelijöillä’ tarkoitetaan viljelijöitä, jotka ovat alle 40-vuotiaita tuen myöntämispäätöksen ajankohtana ja joilla on asiaankuuluva ammattitaito ja pätevyys;
b)
’vuoristoalueilla’ tarkoitetaan asetuksen (EY) N:o 1257/1999 18 artiklan 1 kohdassa määriteltyjä vuoristoalueita;
c)
’julkisella tuella’ tarkoitetaan kaikkea julkista tukea riippumatta siitä, onko se myönnetty ohjelman osana.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä joulukuuta 2004.